b'\n_START_ARTICLE_\nAalto Pankkiiriliike\n_START_PARAGRAPH_\nAalto Pankkiiriliike Oy on vuonna 2005 aloittanut, avainhenkil\xc3\xb6st\xc3\xb6ns\xc3\xa4 omistama sijoituspalveluyritys.  _NEWLINE_Aalto ilmoittaa olevansa Sijoittajien Korvausrahaston j\xc3\xa4sen ja finanssivalvonnan valvonnassa sek\xc3\xa4 tarjoavansa rahastosijoittamista, sijoitusvakuutuksia, strukturoituja tuotteita ja omaisuudenhoitoa._NEWLINE_Aalto on hakenut toimilupansa peruuttamista. Asiakkaansa se myi vuonna 2017 Elite Varainhoidolle.\n_START_SECTION_\nHistoria\n_START_PARAGRAPH_\nAalto Pankkiiriliike oli vuosina 2008\xe2\x80\x932016 nimelt\xc3\xa4\xc3\xa4n Elina-pankkiiriliike Oy, Sisaryritys Akseli Finanssipalvelut meni vuonna 2009 konkurssiin nimell\xc3\xa4 "AFI Espoo". Omistajat ovat py\xc3\xb6ritt\xc3\xa4neet toimintaa monta vuosikymment\xc3\xa4 eri yritysnimill\xc3\xa4._NEWLINE_Syksyll\xc3\xa4 2016 Elina-pankkiiriliike ilmoitti toimivansa jatkossa Aalto-nimell\xc3\xa4 osana Aalto-ryhm\xc3\xa4\xc3\xa4, johon kuuluisi my\xc3\xb6s Aalto Capital. Aalto Capitalin hallintojohtaja Ari Tammisen mukaan puhuttu yhteisty\xc3\xb6 ei kuitenkaan toteutunut eik\xc3\xa4 yrityksill\xc3\xa4 ei ole mit\xc3\xa4\xc3\xa4n tekemist\xc3\xa4 kesken\xc3\xa4\xc3\xa4n.\n_START_SECTION_\nOmistus\n_START_PARAGRAPH_\nAalto Pankkiiriliikkeen enemmist\xc3\xb6omistaja on Totti Lintu. Timo Jormalainen ja Jerker Forsstr\xc3\xb6m ovat v\xc3\xa4hemmist\xc3\xb6omistajia.\n_START_SECTION_\nSijoitusriitoja\n_START_PARAGRAPH_\nVuosina 2015\xe2\x80\x932017 arvopaperilautakunta suositteli kolmesti Aalto Pankkiiriliikkeen hyvitt\xc3\xa4m\xc3\xa4\xc3\xa4n asiakkaille n\xc3\xa4iden sijoitustappioita. Aalto toimii SEB:n asiamiehen\xc3\xa4. SEB sopi vuonna 2016 kaikkien jakelijoiden kanssa, ett\xc3\xa4 eiv\xc3\xa4t en\xc3\xa4\xc3\xa4 myy warranteja, jotka ovat hyvin korkeariskisi\xc3\xa4._NEWLINE_Helsingin Sanomien artikkelin mukaan Aalto Pankkiiriliikkeen asiakkaille on valehdeltu tuotteiden ominaisuuksista ja ett\xc3\xa4 heilt\xc3\xa4 on h\xc3\xa4vinnyt kymmeni\xc3\xa4tuhansia euroja huonojen neuvojen ja suurten palkkioiden vuoksi._NEWLINE_Finanssivalvonta antoi Aalto Pankkiiriliikkeelle julkisen huomautuksen ja 20 000 euron seuraamusmaksun laiminly\xc3\xb6nneist\xc3\xa4 vuonna 2018. Laiminly\xc3\xb6nnit koskivat strukturoitujen sijoitustuotteiden myynti\xc3\xa4 i\xc3\xa4kk\xc3\xa4ille asiakkaille. Finanssivalvonta oli havainnut tarkastuksissa useita laiminly\xc3\xb6ntej\xc3\xa4 tietojen antamisessa yli 65-vuotiaille ei-ammattimaisille asiakkaille.'